EA เตรียมทุ่มทุน 2 หมื่นลบ.สร้างพลังงานลม ขนาด 260 MW ในปี 60
EA เตรียมทุ่มทุน 2 หมื่นลบ.สร้างพลังงานลม "หนุมาน" ขนาด 260 MW ที่จ.ชัยภูมิ ในต้นปี 60 คาดแล้วเสร็จกลางปี 61
2 ธ.ค. 2559

บริษัท พลังงานบริสุทธิ์ จำกัด (มหาชน) หรือ EA เปิดเผยว่า บริษัทเดินหน้าแผนการลงทุนโครงการโรงไฟฟ้าพลังงานลมที่ชัยภูมิ หรือ”โครงการหนุมาน” กำลังการผลิตรวม 260 เมกะวัตต์  ซึ่งเป็นโครงการลงทุนที่ใหญ่ที่สุด EA หลังจากออกแบบโครงการเรียบร้อยแล้ว
ขณะนี้อยู่ระหว่างดำเนินการในรายละเอียดต่าง ๆ ก่อนเริ่มลงมือก่อสร้างในต้นปีหน้า โดยโครงการนี้มีมูลค่าการก่อสร้างประมาณ 20,000 ล้านบาท มีกำหนดแล้วเสร็จกลางปี 61 เมื่อสร้างเสร็จ จะส่งผลให้กำลังการผลิตไฟฟ้าของ EA ขยับเพิ่มขึ้นเป็น 664 เมกะวัตต์
ด้านนางออมสิน ศิริ ผู้อำนวยการฝ่ายสื่อสารองค์กร EA คาดผลประกอบการปี 60 ทั้งในแง่รายได้และกำไรสุทธิ จะเติบโตมากกว่าปีนี้ที่คาดว่ารายได้และกำไรสุทธิจะทำสถิติสูงสุดใหม่ต่อเนื่อง เนื่องจากบริษัทฯจะเริ่มรับรู้รายได้จากโครงการโรงไฟฟ้าพลังงานลมที่จังหวัดสงขลาและนครศรีธรรมราช กำลังการผลิตรวม 126 เมกะวัตต์ อยู่ระหว่างรอความพร้อมของสายส่ง คาดว่าจะเริ่มจ่ายไฟฟ้าเชิงพาณิชย์ (COD) ได้ในช่วงปลายปีนี้
โดยปัจจุบันบริษัทฯมีกำลังการผลิต 278 เมกะวัตต์ หากมีโครงการใหม่ COD เข้ามาครบก็ส่งผลให้กำลังการผลิตรวมเพิ่มขึ้นเป็นเป็น 404 เมกะวัตต์ โดยสัดส่วนรายได้ในปี 60 จะมาจากการขายไฟฟ้าเพิ่มเป็น 55-60% จากปีนี้อยู่ที่ 50% และรายได้ในส่วนที่เหลือมาจากธุรกิจไบโอดีเซล
ทั้งนี้ บริษัทฯได้เตรียมงบลงทุนไว้ราว 20,000 ล้านบาท ในปี 60-61 เพื่อใช้ในการก่อสร้างโครงการโรงไฟฟ้าพลังงานลม”หนุมาน”ที่จังหวัดชัยภูมิ 5 โครงการ กำลังการผลิตรวม 260 เมกะวัตต์ โดยปัจจุบันได้ทำการออกแบบเรียบร้อยแล้ว ขณะนี้อยู่ระหว่างดำเนินการในรายละเอียดต่างๆ โดยคาดว่าจะสามารถก่อสร้างได้ในช่วงต้นปี 60 และก่อสร้างแล้วเสร็จภายในช่วงกลางปี 61 ทำให้ EA จะมีกำลังการผลิตเพิ่มเป็น 664 เมกะวัตต์ ซึ่งจะช่วยผลักดันรายได้และกำไร เติบโตอย่างก้าวกระโดด
          
 
 